PIIBEL ARMSAKS
Jeesus esitas meile tähendamissõna ahastuses olevast emast,
ja sellest kuidas ta abi järele hüüdis.
See võrdlus räägib meile palvest -
ema ja isa palvest oma laste pärast.
Loen nüüd selle koha teile Luuka evangeeliumist ette:
Jeesus rääkis neile tähendamissõna selle kohta,
et nad peavad ikka palvetama ega tohi tüdida:
"Ühes linnas oli kohtunik,
kes ei kartnud Jumalat ega häbenenud inimesi.
Samas linnas oli ka lesknaine, kes käis aina tema juures ja rääkis:
"Kaitse mu õigust mu vastase vastu!"
Ja tükk aega kohtunik ei tahtnud.
Aga pärast ta mõtles endamisi:
"Ehk ma küll ei karda Jumalat ega häbene inimesi,
ometigi, kuna see lesk mind tüütab, muretsen ma talle õiguse,
et ta viimaks ei tuleks ja mulle näkku ei lööks!""(Lk.18:1-5)
Kas palve on tõepoolest midagi sellist,
mille pärast me peame Jumalat "näkku lööma", et Ta vastaks.
Tähendamissõna tegelasteks olid lesknaine ja kohtunik.
Lesknaine oli naine, kes oli kaotanud oma mehe.
Ta elas ühiskonnas, kus naised ei töödanud väljaspool kodu.
Ja kindlsti palus naine Jumalat veel ka mehe surivoodil,
et Jumal ta mehe ellu jätaks, kuna tema pere vajab teda.
Kuid lõpuks mees siiski suri.
Ning seejärel juhtus nii, et keegi meesoost sugulane
tahtis selle mehe lastelt nende isa pärandust ära võtta.
Tollel ajal ei olnud naistel õigust kedagi kohtusse kaevata.
Naise ainuke võimalus õigust nõuda, oli paluda mõnda
sugulasest meesterahvast seda tema eest tegema.
Lesknaisel aga polnud kelleltki abi paluda.
Seega pidi ta ise kohtuniku juurde minema.
Ilmselt oli ka seadus ikkagi mingil määral naise poolt,
sest muidu poleks ta nii järeleandmatu olnud.
Kui ta oleks arvanud, et tal pole õigus,
oleks ta kindlasti juba varem alla andnud.
Vanas Testamendis lubatakse leski ja orbe aidata.
Seal on öeldud näiteks nii: "Neetud olgu, kes väänab
võõra, vaeslapse ja lesknaise õigust!"
Ka Psalmides lubab Issand leskede eest hoolitseda.
Seda teadis ka võrdluse lesknaine ning seepärast ta käiski
järjekindlalt kohtuniku juures õigust nõudmas.
Ta teadis, et kui ta oma mehe pärandusest ilma jääb,
peavad tema lapsed kannatama.
Nad kaotaksid oma maatüki ja seetõttu ka tulevase töö.
Milline mees oli aga kohtunik?
Piibli kommentaari kohaselt võis tollel ajal maa kohtades
kohtunikuks saada kes tahes mõjuvõimas mees.
Ja ta ei pidanud isegi seadust väga põhjalikult tundma.
Niisiis oli ka võrdluse kohtunik tavaline mõjuvõimas mees,
kes, nagu enamus selle aja kohtunikest, oli äraostetav.
On võimalik, et lesknaise juhtumi puhul,
oli tema vastane jõudnud juba kohtunikule altkäemaksu anda.
Ja ilmselt sellepärast kohtunik ei tahtnudki olla lesknaise poolt.
Kahtlemata oli olukord kohtuniku jaoks väga keeruline.
Meile on kohtuniku kohta teada kaks asja:
ta ei kartnud Jumalat ega häbenenud inimesi.
Seega polnud teda võimalik motiveerida manitsusega:
"Jumal näeb mida sa teed ja Ta mõistab kohut sinu üle"
See polnud võimalik, sest mees ei kartnud Jumalat.
On kole elada sellises riigis, kus kohtunikud
ja teised ametnikud ei karda Jumalat.
Kahjuks liigutakse ka meil Soomes selles suunas.
Teiseks, kuna meie loo kohtunikule ei läinud korda inimeste arvamus,
polnud talle mõtet ka öelda: "Kas sa ei häbene seda, mida sa teed
ja kas sul pole kahju sellest lesknaisest?"
Sellise mehe otsustada oli naise päranduse saatus.
Ning oli tõeline ime, et kohtunik lõpuks alla andis,
sest tema vastaseks oli ju kõigest üks lesknaine,
kes ei väsinud oma palvega tema juurde tulemast.
Kohtuniku enda sõnad selle kohta olid: "Ma muretsen temale õiguse,
et ta viimaks ei tuleks ja mulle näkku ei lööks!"
Kohtunik hakkas ilmselt kartma, et naine võib vägivaldseks muutuda.
See ütlus tuleneb kreeka- keelsest poksialasest terminist
ja tähendab: silma siniseks lööma. Kas on siis nii, et ka meie peame
Jumalal "silma siniseks lööma", et saada vastus oma palvetele?
Milline aga on nende tegelaskujude tegelik tähendus?
Lesknaises võime ära tunda sellise palvetaja,
keda pole vaja tagant sundida.
Ta on nii meeleheitel, et ta lausa kisendab abi järele.
Ma olen kindel, et ka praegu vaatab meie saadet nii mõnigi
selline palvetaja, kelle südames on sama suur ahastus.
Nemad teavad, mis tunne lesknaisel oli.
Meie suurim mure tavaliselt ongi mure oma laste pärast.
See teine võrdluse tegelaskuju - kohtunik, tähendab Jumalat.
Meile võib tunduda pisut kummalisena,
et miks Jeesus võrdles Jumalat ebaõiglase kohtunikuga.
Arvatavasti Jeesus tahtiski just kontrasti abil meile näidata, et
kui juba selline ebaõiglane mees võib halastada, halastab ka Jumal.
Ja teisest küljest teadis Jeesus ka seda, et nii mõnegi
palvetaja silmis võib Jumal vahel ebaõiglasena näida.
Sellisena, kes ei kuule, ega aita.
Meile on suureks lohutuseks,
et Jeesus võrdles Jumalat just sellise kohtunikuga.
Sest sellega Ta näitab meile, et Ta on teadlik meie tunnetest.
Mida see tähendamissõna õpetab meile palve kohta?
See õpetab seda, et häda ja mure õpetavad palvetama.
Kallis sõber, kui tihti sina pöördud Jeesuse poole ilma mureta?
Kas sa ilma mureta üldse usuksid Jumalat?
Veel õpetab see võrdlus meile, kui tähtis on olla järeleandmatu.
Ärge andge alla, sest kannatlikus tasutakse!
See õpetab ka seda, et usk ja palve on omavahel väga sarnased.
Nii nagu lesk läks kohtuniku juurde,
läheme ka meie Jumala ette oma murede ja pattudega.
Kes ei usu, ei lähe, kes aga usub, see läheb oma palvega Jumala ette.
See tähendamissõna räägib meile ka lõpuaegadest (Lk.18:6-8):
"Aga Issand ütles: "Te kuulete, mida see ülekohtune kohtunik ütleb!
Kas siis Jumal ei peaks muretsema õigust oma äravalituile,
kes tema poole kisendavad päevad ja ööd,
kas ta peaks viivitama neid aidates?
Ma ütlen teile, küll ta muretseb neile peatselt õiguse!
Ometi, kui Inimese Poeg tuleb, kas ta leiab usku maa pealt?""
Selles võrdluses liidetakse ühte palve ja Jeesuse tagasitulek.
Paljud meie hulgast ootavad suuri ärkamisi enne Jeesuse taastulekut,
kuid lesknaise võrdluse põhjal võime järeldada,
et tulevad hoopis suured taganemised.
Nii suured, et keegi ei palveta enam, sest
inimesed on väsinud ja mõtlevad, et Jumal niikuinii ei kuule neid.
Kas Jeesus leiab usku maa pealt?
Mida teie arvate, mitu palvetajat Jeesus leiaks meie hulgast,
kui ta praegu tagasi tuleks?
Esitades seda tähendamissõna, rääkis Jeesus ka lõpuaegadest.
Eelmises peatükis rääkis Jeesus Loti naisest,
kes oli rikas ja tema elu erines oluliselt lesknaise elust.
Tema elu Sodomas oli nii kerge, et ta ei pidanud kunagi palvetama.
Ning seega oli tema süda kiindunud vaid ilmalikesse asjadesse.
Ja kui ta suri, kaotas ta oma igavese pärandusosa.
Kas te olete kunagi sattunud mõtlema,
et ka Jeesus seisis kord oma elus ebaõiglase kohtuniku ees.
Selle kohtuniku nimi oli Pilaatus.
Tookord ledis aset maailma rängim ülekohus.
Ka Pilaatus on maksnud selle eest kõva hinna,
kuna tema nimi mainitakse igal pühapäeval kõikides kirikutes:
"kannatanud Pontius Pilaatuse all."
Toonane kohtumõistmine Jeesuse üle oli samas ka õiglane,
kuna üheks kohtunikuks oli Jumal. See oli õiglane sellepärast,
et surres ristil, võttis Jeesus meie patud enda kanda.
On kindel, et lesknaine tundis kahetsust vigade pärast,
mida ta oma laste kasvatamisel oli teinud.
Ja kui meil on mure oma laste pärast, mõtleme ka meie,
et oleksime pidanud neid teisiti kasvatama.
Kuid nüüd me saame teada, et Jeesus seisis kohtumõistja ees
ka sinu pattude ja kasvatusvigade pärast.
Sõbrad, selle tähendamissõna saladus ja rist peitubki selles,
et ka Jeesuse üle mõisteti kohut.
Sellega hankis Ta meile õiguse palvetada Tema nimel.
Sest kui palvetame Jeesuse nimel, on kindel, et Jumal kuuleb meid.
Jaapanis viibides soovitasin ma ka buddhalastel palvetada
kasvõi kord Jeesuse nimel, et nad näeksid, mis siis juhtuma hakkab.
Patt ei lahuta palvetajat Jumalast, kui palvetatakse Jeesuse nimel.
Miks Jeesus ei ole siis vastanud sinu palvele?
Ta on vastanud ja Ta vastab nii kiiresti kui võimalik.
Ja kui sa ükskord vaatad oma elule tagasi, näed sa päris kindlasti,
et Jumal vastas nii kiiresti kui Ta suutis.
Sest Ta tahab et sa püsiksid Taevasel teel.